
OFFERTORY 


The  Pilgrimage 

Tears  and  a  kiss  are  thine, 
BURNS,  great  and  sad. 

These  leave  we  at  thy  shrine, 
Grieving,  but  glad; — 

Glad  for  the  fiery  word, 

Swift  as  a  dart, 
Keen  as  a  two-edged  sword 

To  find  the  heart ; — 

Glad  for  the  utter  truth 

Fearlessly  flung, 
By  one  who — yea  !   in  sooth 

Spake  in  God's  tongue. 

Levin  bolt — Heaven  bolt 
Cleaves  the  dark  night 

Flaming  the  sombre  holt 
Momently  light. 

Thunder-bolt — wonder-bolt 
Clears  the  dull  brain. 

Turning  the  sorry  dolt 
Momently  sane. 


Starshine  the  restless  tide 

Far  flickers  o'er, 
Failing  that  fickle  guide 

Quicksands  are  shore  ! 

Sprout  of  a  miry  place, 

Stye-fed  the  flower. 
Wearing  its  robe  of  grace 

One  little  hour. 

Sprout  trampled  underfoot, 

Bloom  but  a  stain, 
Flung  on  a  rubbish  shoot 

Of  rank  disdain. 

Time,  place  and  chance  awry. 

Hopeless  his  lot, 
Whose  fame  the  good  decry, 

Damning  him,  sot. 

Tears,  then,  we  owe — and  pay 

This  broken  heart. 
Vainly  deplore  his  day. 

And  so  depart. 

But  first  with  wild-rose  bloom 
Where  dew-tears  hover, 

Deck  we  the  sacred  tomb 
Of  a  great  lover. 


PRIDE  O'  RAPLOCH 


The  scene  is  laid  in  Lanarkshire,  but  the  tale  has  no 
connection  whatever  with  the  modern  owners  of  the 
Raploch  Estate,  as  it  is  based  upon  old  Ayrshire 
gossip. 


Pride  o*  Raploch 

I 

When  the  saughs  wade  deep  in  water,  and  the  nimmle 

leaves  the  mill, 
When  firs  are  booin'  gentry  on  the  knowe  forenent 

the  hill. 
When  dykes  are  wearin'  thin  awa',  an'  doon  the  stony 

brae 
The  burn  in  spate  gangs  loupin',  whaur  in  summer 

bairnies  play. 
Ah  !    then  !     Across  my  misty  een  the  laird  I  plain 

can  see, 
— Young  Raploch  on  his  muckle  mear  that  garred  the 

flinders  flee 
On  the  hard  roads  o'  Lanerick,  when  I  was  young 

an'  free. 

Ha'e  patience  an'  I'll  tell  ye,  lad,  but  ye  maun  tak' 

an  aith 
Ne'er  tae  let  on  'twas  me  that  clyped  this  clash  o' 

sin  an'  death, 
For  it  concerns  yer  feyther,  lad,   an'  her  he  stole 

awa' 
— Yer  mither — f'ae  her  but-an'-ben  tae  serve  him  in 

his  Ha' 
Whaur  'mong  the  silk  an'  satin  gear  the  lassock  made 

her  place, 

Syne  takin'  late  the  needfu'  gate  tae  win  tae  kirk 

an'  grace, 
Tholin'  the  price  she  had  to  pay  in  Raploch's  pride 


o'  race. 


For  he  was  laird  o'  Birkenshaw,  but,  and  o'  Raploch 

fair, 
Sae  high  his  line,  his  lineage  fine  was  auld  as  Tintock 

there. 
They  say  the  first  o'  a'  that  ilk  was  kent  afore  the 

Bruce, 
Rearin'  in  Malcolm  Canmore's  time  the  bourtree  o' 

his  hoose. 
An'  syn'  'twas  laid  their  tree  has  spread  an'  mony 

a  bloom  has  borne 
But  never  ane  that  grew  sae  fair  or  was  sae  free  f'ae 

thorn 
As  him  that  was  yer  feyther,  lad,  an'  met  a  death 

forlorn. 

He  was  a  strappin',  steerin'  cuif,  an'  cock't  his  horn 

wi'  pride, 
Wi'  e'en  tae  grup  an'  doon  a  foe — tae  smile  an'  win 

a  bride. 
An'  yet  tae  hear  his  roarin'  lauch  as  he  rade  doon 

the  glen 
Wad  gar  the  very  meenister  forget  his  latter  en' ! 
He  had  an  unco  w'y  wi'  him  that  snared  an'  drew 

us  a'. 
The  men  would  quit  their  curlin',  the  laddies  drap 

their  ba' 
Tae  listen  tae  his  cheery  wit  giff-gaffin'  great  an'  sma'. 

Yet  he  was  stately,  an'  his  mien  sae  like  a  soople  tree 
That    ilka   lass   on   braid   Clydeside    wad   ta'en   him 

willin'lie. 
Some  did  !  For  faith  he  gi'ed  an'  took  as  seemed 

best  tae  himsel', 
Mair  than  the  lave,  an'  yet,  Guid  kens,  hoo  fain  they 

are  an'  fell, 
Young  burly  chiels  when  blude  rins  hie,  an'  lassocks 

be  na  sweir, 
But  Lod  !    Ye  ken,  the  warl  wags  on  an'  winna  mak' 

a  steer 
For  pickydillies  sic  as  thae,  that's  scarcely  worth  a 

tear ! 

But  there  !    The  greatest  leddies'-love  that  ever  lo'ed 

an'  ran, 
— The  Chevalier,  or  Murray  dear,  or  ither  Don  Juan, 
He  by  an'  bye  a  dooncome  gets,  an'  better  sune  nor 

late. 
For  whan  the  lesson's  slow  tae  come,  it's  harder  til 

abate. 
A  bairn  will  fa'  an'  fa'  again,  he's  lemin'  aye  tae 

gang. 
But  when  a  douce  aul'  bailie  draps,  losh  !    but  he 

comes  a  bang. 
An'  a'  his  pain  an'  dear  distress  mak'  up  an  unco  sang. 

Hear  what  befell ! — Ae  summer  evenin'  still 
Was  Raploch  mounted,  raxin'  doon  the  hill. 
— He  was  a  fearless  rider  an'  wad  take 
Bee-line  for  hame  whate'er  that  line  micht  rake. 
Moss-hag  or  dry  stane-dyke  or  roarin'  linn — 
He'd  rue't  as  muckle  as  he  rued  his  sin, 

Wi'  scarce  a  thocht ! — An'  sae  this  evenin'  fair 

Efter  a  day  tod-huntin'  owre  the  muir. 

He  faced  his  mear  the  yett — it's  no'  that  hie, 

That  ends  the  Lover's  Loan,  an'  easilie 

Mair  like  a  deer  than  horse  she  loup't — when  Lod  ! 

Jist  as  she  rose  below  her  breist  there  stood 

A  lassie  slim; — the  road  here  fa's  away. 

An'  she  was  daun'rin'  i'  the  gloamin'  grey 

Tae  meet — her  death ;   only  the  rider  tore 

His  horse's  bit  an'  slewed  her  roon  afore 

Her  shod  feet  struck. — An'  so  he  saved  the  lass 

Frae  certain  death  for  what  was  bound  tae  pass, 

As  yet  unthocht  o' — something  broodin'  great; 

But  noo  a  tender  bud  on  the  dark  tree  o'  Fate 

Dew-spangled;    closed;    but  waitin'  touch  o'  sun 

To  warm  it  into  leaf. — So  'twas  begun. 

The  nettled  mear  forbade  a  word  that  'oor 
For  she  was  roon  and  up  the  hill  like  stour; 
And  as  she  clatterin'  flew,  flung  divots  high 
Was  a'  the  lassock  o'  the  pair  could  spy. 
Yet  lang  she  lookit  efter,  bein'  wae 
Tae  think  the  laddie  had  been  taigl't  sae 
By  her  unchancy  presence,  an'  forbye 
She  wad  ha'  thankit  him  wi'  tearfu'  eye 
For  's  clever  horsemanship ;   but  ne'er  a  look 
Or  gratefu'  word  could  reach  him  as  he  took 
His  swift  road  hame. — Yet  that  concourse  at  e'en 
Struck  the  wee  spark  that  fired  a  magazine. 
Henceforth  whene'er  she  saw  him  on  his  beast 
Her  e'e  gaed  wi'  him  whether  wast  or  east 
The  woods  an'  braes  alang. — So  the  seed  sawn, 
And  in  the  corner  o'  her  bosom  fa'n, 

Sprouted  an'  spread  until  it  filled  the  yaird 
And  her  bit  craft  held  only  this  ae  braird. 
As  for  the  crap,  whether  'twas  weed  or  flo'er, 
Ye'll  easy  guess  if  ye  but  min'  the  so'er. — 
This  sproutin'  green  was  Raploch  quick  to  see, 
Help't  by  the  news  that  reach't  him  cannilie ; 
For  there  are  aye  clash-pyots  tae  reveal 
Wi'  slippery  tongue  what  lassies  wad  conceal 
F'ae  a'  the  warl. — But  losh  !   it  seems  tae  me, 
Thae  things  are  hid  f'ae  nane  that  care  tae  see. 
Except  f'ae  her  of  wham  there's  ocht  tae  tell, 
An'  folk  a'  'gree  tae  hide  her  f'ae  hersel'. 

Sae  this  ane  jok't  an'  that  ane  wink't  an  e'e 
When  Jean  Gilroy's  name  cam'  on  the  tapis, 
An'  Raploch  heard  hoo  hazel  eyes  were  seen 
Keekin'  tae  watch  him  roon  her  window  screen ; 
An'  hoo,  as  often  as  he  took  the  turn 
That  led  him  by  her  door  her  face  wad  burn 
An'  syne  fa'  white  as  snaw  wi'  hard-drawn  breath 
Tae  see  him  an'  his  mear  face  Hunter's  Scathe, 
The  high  stane-dyke  oot  owre  the  Cadyow  Ride 
Wi'  Sleepin'  Water  on  its  'tither  side. 

So  in  sic  simple  ways  it  cam'  aboot 

That  Raploch  thocht  he'd  won  a  new  recruit 

For  his  fair  reg'ment ;    an'  that  bonnie  Jean 

Was  ripe  for  pu'in'  ony  'oor  at  e'en. 

— The  man  was  spiled,  ye'll  say,  a  pamper't  bairn ; 

But  wi'  a  lad  sae  douce  wha  could  be  stern  ? 

Forbye,  wha'd  spiled  him,  an'  wha  aye  will  spile 

Sic  bonnie  men  an'  fill  them  fou  o'  guile  ? 

Ye  ken  as  weel  as  me  for  a'  yer  youth, 

Yer  saft  an'  sappie  cheek  an'  laddie's  mouth  ! 

Gae  'wa' !    Nae  havers  !    I  maun  even  on 

Gin  I  this  clashmaclaver  feenish  maun. 

Let's  see  ! — What  was  I  sayin'  ? — Mphm  !     Aye  ! 

— Weel !    Raploch,  fou  o'  wicked  schemes  an'  sly 

Ae  nicht  whan  fires  were  lowin'  kinna  low, 

Bethocht  himsel'  o'  Jean,  an'  stepp't  tip-toe 

Tae  her  bit  hoose,  lett'n  on  tae  see  her  feyther — 

A  j'iner  him — aboot  a  do'ecot  lether. 

He  chappit  at  the  door;   it  opened  wide 

An'  there  she  stood,  the  Lass,  calm  wi'  the  pride 

O'  maiden  dignity  an'  simple  grace, 

A  thing  mair  delicate  and  in  its  place 

As  gentle  and  as  fine  as  pride  o'  race. 

— Ha'e  ye  ever  seen  the  lustre  on  the  wings 

O'  ane  o'  thae  wee  moths  the  gloamin'  brings 

That  scarce  could  thole  a  fairy's  touch  tae  preen 

Its  downy  coat  sae  fine  the  silken  sheen? 

— Ha'e  ye  ever  watch't  when  waters  fa'  in  spray, 

An  instant  rainbow  bred  by  the  love-play 

O'  sun  an'  water,  that  a  moment's  quiver 

Will  dull  tae  lifeless  lead  again  for  ever? 

— This  Raploch  saw — an'  saw  wi'  e'en  amazed. 

An' — for  the  first  time  in  his  life — confased. 

He  stalled  an'  stammert,  fechtin'  for  his  tongue. 

But  lost  the  roon — syne  stude  wi'  heid  doon  hung  ! 

As  for  the  lass,  her  peety  moved  tae  see 

The  lad  sae  shy  an'  simple  'neath  her  e'e. 

At  length  in  splutterin'  haste  his  message  cam' 

A  spate  o'  words  wherein  his  senses  swam 

Half-chok'd ;   that  left  him  soundless  as  a  drum 

A  bairn  has  burst — and  there  he  faced  her,  dumb. 

— The  lassie,  patient,  rosy-flush'd  an'  mild 

As  sunshine  at  the  dawnin',  look'd  an'  smiled, 

Whereat  his  e'en  spak',  but  the  blusterin'  splore 
Still  steek't  his  mouth — an'  so  she  steek't  her  door. 


When  I  was  young  things  didna  hing  and  wait 

For  folk  wad  sclim'  the  wa's  tae  meet  their  fate. 

So  Raploeh,  overcome  wi'  love  and  shame 

Turned  f'ae  the  road  that  wad  ha'  led  him  hame. 

Alang  the  daisied  shaws  he  fled  dementit; 

Hither  and  yon,  an'  up  an'  doon,  he  pantit — 

A  collie  drouthy  on  a  simmer's  day, 

Pechin'  far  want  o'  water  'mong  the  strae. 

— The  sun  slid  doon,  and  in  the  tapmost  sky 

Fair  Luna  smiled  upon  his  lunacy ; 

An'  f'ae  the  toun's  laigh  en'  a  cleekin'  pair 

Cam'  whisperin'  oot  tae  smell  the  scentit  air, 

Lown,  saft,  an'  warm,  like  gentle  breaths  that  steal 

Frae  bonnie  leddies'  bosoms  whan  they  feel 

The  stouns  o'  secret  love  amid  the  glee 

O'  common  warls  whaur  secrets  maunna  be. 

A  thoosan'  thochts  cam'  thrangin'  Raploeh  through ; 

A  thoosan'  wishes  spread  their  wings  an'  flew 

Like  fluffy  hoolets  'mang  the  twas  and  threes 

O'  winkin'  stars  that  watched  him  thro'  the  trees ; 

A  thoosan'  mem'ries,  floatin'  on  the  wind 

Like  midges,  prick't  an'  stang  his  tender  mind, 

O'  trials  past  in  joys  triumphant  endin'. 

Whan  velvet  lips  an'  bosoms  condescendin' 

He  plunged  tae  cule  his  fever  an'  tae  lave 

A  bumin'  broo  in  love's  upswelling  wave. 

But  noo  in  angry  tid  his  dark  reproaches 

He  turns  upon  himsel',  an'  shrugs  an'  ho  aches 

17  B 


Wi'  bitter  laughter — Him  !    An  expert  han'  ! 

Tae  gape  an'  glow'r  like  ony  Hielanman  ! 

A  glaikit  gowk  that  ne'er  a  lass  had  seen — 

A  thiek-heid  boor — an  oaf — a  cabbage  green  ! 

— Till  on  his  e'en  there  floats  the  image  plain 

Sweet  as  the  morn  that  ends  a  nicht  o'  pain, 

O'  Jean,  framed  in  her  doorway,  calmly  smilin' — 

Her  lips — her  glintin'  teeth — her  e'en  beguilin', 

Half-blate,  half -bold,  but  wi'  the  sleepy  look 

That  means — Oh  !   God  !   an'  here  the  gomeral  shook  ! 

— Raploch  owre  sune  had  pree'd  o'  Life's  dark  well 

And  o'  its  deepmost  waters,  sprung  in  Hell. 

Like  snaw  the  drink  at  first  had  culed  his  mouth, 

But  noo,  guid  lack,  it  scaddit  him — wi'  Truth  ! 

Kirk-bells  were  chappin',  an'  the  'oor  was  twa, 
When  deep  within  the  shade  o'  Gilroy's  wa'j 
A  deeper  shadow  stude  ;    an'  look't ;    an'  f  ained ; 
An'  touched  the  hard  stane  wa';    an'  sighed;    an' 

mained ; 
Then,  in  a  trem'le,  struck  a  gentle  tap 
Upon  a  window  sma'  as  if  by  hap, 
A  moment  later,  bauld,  he  tapp'd  again. 
Syne  winced  tae  hear  it  rattle  loud  an'  plain. 

Then,  Jean,  f'ae  dreams  o'  reckless  horsemen,  stirred. 

An'  raised  her  heid  tae  hear  the  whisper'd  word 

Of  "  Jean  !  "—An'  then  again  :  "  Oh  Jean  !  "—Her 

he'rt  stopp't  dead 
As  if  it  tae  wad  hark  til  what  was  said. 
Then  cam'  another  tap,  and  half  in  dreamin' 
The  lassie  rose,  her  dusky  hair  doon-streamin', 

Her  e'en  wi'  sleep  an'  wonderment  bedazed, 

And  opened  her  wee  window  wide  an'  gazed ; 

Upon  the  sill  her  leanin'  han'  she  laid. — 'Twas  caught, 

An'  held,  an'  kissed. — She  closer  brought 

Her  open  shift  aboot  her  hastilie 

And  on  the  dusk  o'  munelicht  strove  tae  see 

What  gallant  held  her  han',  an'  whase  het  lips 

Were  signin'  love  upon  her  finger  tips. 

She    look't. — An'    look't    again. — Syne    flush't    and 

sighed 
As  if  to  break  a  band  her  bosom  tied. 
— Dreamin'  o'  kisses  and  a  lover  fleet 
She  woke — tae  see  that  lover  at  her  feet. 
"  But  oh  !  "  she  breathed,  "  Hooever  could  ye  dare? 
What  if  some  jealous  watcher  spied  you  there  ?  " 
"  Jean,  my  beloved,"  stole  his  whisper  near, 
"  Gie  me  your  lips,  for  oh  !    the  nicht  was  drear 
Wi'  mirk  afore  my  e'en  an'  broodin'  fear." 
But    still,"    she    sighed,    "  What    peril    tae    come 

through  I 

Go  !   I  beseech  you,  for  if  ony  you " 

"  Ne'er  heed  for  me  !    The  nicht  is  lown  an'  dark. 

The  toun's  a'  sleepin',  and  its  last  wee  spark 

Is  lang  sin'  blotted  oot. — Jean,  come  tae  me  ! 

Or  let  me  come  !    For  like  the  ice-cauld  sea 

Is  a'  my  life,  and  empty  is  my  he'rt 

Without  you  come  tae  me,  tae  me  apairt 

F'ae  a'  the  lave. — This  love  will  be  my  death, 

If  I  maun  dree  an'  dree  wi'  every  breath." 

— "  But  what  for  baud  me  ?    I  mysel'  wad  dee. 

Dear  Raploch,  if  I  couldna  gie, 

When  love  baith  begs  and  urges. — If  my  love 

Is  a'  ye  seek,  ye're  fulish  lad  tae  rove 

The  toun  sae  late  ! — Ye  saw  me  but  the  day  !  " 

— "  Jean  !    Jean  !    I  saw  you  Jean  !    But  couldna  say, 

Sae  speechless  was  I  struck,  sae  numb  an'  faint. 

At  sight  o'  you.    But  noo  that  ill  complaint 

Is  fled  for  ever,  and  my  love  I  pour 

In  at  your  window,  dear,  but  wad  gie  more. 

Come  !   Come  !   tae  me,  sweet  rosebud  o'  the  night 

An'  make  my  heaven  wi'  fragrance  an'  delight !  " 

— "  Hoo  can  I  come,  dear  lad  ?  "     '*  The  nicht's  a' 

shade, 
Slip  f'ae  the  door,  for  deep  in  slumber  laid 
Is  the  wide  warl  I  "     "  Nay,  boy,  I  canna  leave; 
'Twad  rouse  the  ithers  an'  my  he'rt  wad  grieve 
Tae  bring  thee  sorrow  and  a  reckonin'  sore 
F'ae  feyther  an'  the  neibours  roon  the  door. 
And  are  ye  shure  ye'd  like  me  nearer  you  ?  " 
— "  What !    Am  I  shure  ?    Do  daisies  like  the  dew 
Whan  they  are  parcht  ?    I  canna  breathe  for  fire. 
Nor  eat — nor  sleep — sae  fierce  is  my  desire  ! 
— "  Raploch  !      I    hear   them    steerin'  I      Quick — my 

han' — 
Let  go  ! — I  canna  leave  it  wi'  thee,  man. 
— Dear  man  ! — Gude  nicht — Or  rayther,  dear — gude 

mornin'  ! 
But  oh  !  when  daylicht  comes  hoo  I'll  be  scornin' 
This  silly  madness  sweet !  "    *'  Nay  !     By  the  lowe 
That  lichts  the  hill-taps  blae,  I'll  never  go  !  " 
*'  Laddie,  I  hear  them  movin'  !" — "Quick  !  Your  lips  ! 
My    love  !     my    life  !  "— "  Nay,    but "— "  Sweet 

breath  that  slips 
Atween  thae  roses  red,  breathe  aye  on  me  !  " 
— "  There  now,   an'   go  1 — Laddie  !     You  make  too 

free  !  " 

The  window  closed,  an'  tho'  he  tapp't  again 
An'  louder  tapp't,  this  time  it  was  in  vain. 
He  sighed;    but  smiled  wi'  happiness,  an'  went, 
Half-sad ;    half-mad ;    but  fou  o'  love's  content 
And  humbled  tae  his  knees  in  wonderment. 

Ha'e  ye  Avon  ever  seen  in  heavy  flood. 

Its  spate  dark  brimmin'  wi'  the  country's  blood  ? 

Level  frae  bank  tae  brae  the  movin'  thrang 

O'  swirlin'  waters  solid  slide  alang. 

The  boulders  big  yestreen  that  ruled  its  streamin' 

Are  buried  deep  below  an  ocean  teemin'. 

And  noo  nae  mair  its  shallows  sing  an'  purl. 

For  a'  is  smothered  whaur  sic  surges  hurl 

Sae  swift  an'  smooth. — Deep  waters  waters  follow 

Till  what  was  once  the  linn,  is  but  a  dimpled  hollow. 

Sae  silent,  headlong,  glides  the  lovers'  force 

An'  kens  nae  obstacle  in  its  set  course. 

— The  next  day  efter  Raploch's  serenade 

Was  Cadyow  Fair  Day,  when  the  Toun  Parade 

An'  Yeomanry  Review  left  him  nae  pause ; 

While  Jean  wi'  busy  needle  wrocht  her  braws 

In  readiness  for  that  nicht's  yearly  ball. 

For  'twas  her  first  appearance  in  the  hall 

'Mong  youthfu'  dancers,  fou  o'  glee  an'  mirth, 

An'  'twas  her  last — as  Death  whiles  waits  on  Birth. 

— In  rose-bud  muslin,  saft  an'  dewy-fresh. 

She  joined  the  dancers  when  they  wove  their  mesh ; 

An'  drappin'  on  her  f'ae  his  eagle's  fell. 

The  laird  made  pounce  and  took  her  tae  himsel'. 

They  poised  an'  hovered ;    swooped  an'  soared  the- 

gither. 
An'  never  heard  the  sough  that  stole  throughither, 

Among  the  lads  and  lasses  slily  watchin', 

An'  getherin'  eggs  for  gossip-mongers'  hatchin', 

Nae  ither  lad  got  word  wi'  Jean  that  nicht; 

Nae  ither  lass  o'  Raploch  had  a  sicht. 

The  hale  Assembly  was  ae  man  for  Jean, 

An'  Raploch's  warl  was  deep  in  her  dark  e'en. 

What  was  their  talk  ? — Ah  !    That  I  canna  tell 

I  never  h'ard — I  wasna  there  mysel'. 

But  this  I  ken,  that  when  the  'oor  o'  twa 

Struck  f'ae  the  kirk,  a  keekin'  lassock  saw 

The  pair  slip  canny  oot,  an'  sune  the  causied  street 

Rang  wi'  the  clatter  o'  a  horse's  feet. 

Swart'  Hecate  tosses  her  shapely  held, 
An'  dances  an'  prances  an'  paws  i'  the  air, 

For  the  waitin'  is  by  and  the  cry  is  for  speed 
And  for  hame  thro'  the  mists  o'  the  momin'  fair. 

She  feels  the  grup  o'  the  rider's  knee. 

An'  whisks  her  tail  in  a  stir. 
Agog  for  the  word  tae  set  her  free 

An'  the  trigger-touch  o'  the  spur. 

But  a  hint  on  the  rine  f'ae  a  han'  that  counts 

Her  restless  fute  restrains. 
Till  a  second  rider  the  saiddle  mounts 

An'  its  creakin'  leather  complains. 

A  second  rider  ! — Wi'  caper  an'  bound 

She  at  the  insult  reels, 
An'  the  wa's  o'  the  sleepin'  square  resound 

Tae  the  skelp  o'  her  iron  heels. 

An'  then  like  the  win'  f'ae  an  open  lea 
She's  aff  wi'  breenge  and  clatter, 

An'  the  sparkin'  chuckies  whung  an'  flee 
Against  auld  Gilroy's  shutter. 

She's  through  the  port  at  the  heid  o'  the  toun 

And  owre  auld  Avon  Brig, 
Ore  her  rackety  gallop  settles  doon 

Tae  the  trot  on  the  Mason's  Rig. 

But  she  nichers  an'  canters  wi'  flourishin'  tail 

On  the  breist  o'  Fernie  Brae, 
An'  glints  an  e'e  on  the  mill-race  pale 

That's  white  wi'  the  comin'  day. 

The  twa  on  her  back  seem  less  than  ane 

Sae  close  are  they  huddled  thegither; 
Tho'  grave  may  be  their  wecht  o'  sin 
They're  licht  the  noo  as  a  feather. 

The  Hie  Parks  bring  the  beds  o'  ling, 

Her  feet  fa'  saft  as  'oo' ; 
But  what  is  that  lowse  flappin'  thing 

That  flits  the  bracken  through? 

She's  by  a'  carin'  ! — The  hill's  that  steep 

That  leads  to  Cadyow  Ride. 
An'  the  twa  i'  the  saiddle  maun  be  asleep. 

For  she's  lost  the  feel  o'  the  guide. 

But  she  kens  by  the  tricklin'  drap  on  wame 
The  sweit  frae  her  coat  is  dreipin'. 

So  she  tak's  the  nearest  road  for  hame, 
By  weel-kent  by-ways  creepin'. 

Her  riders'  tbochts  maun  be  far  awa', 

For  never  a  word  they  speak. 
An'  never  an  inch  they  jee  ava, 

On  croup  or  saiddle  peak. 

Into  the  yaird  at  last  she  strides 
Wi'  doon-hung  heid,  a'  standin', 

Souple  an'  saft  f'ae  the  saiddle  slides 
Ae  rider,  nimble  landin'. 

The  ither  rider,  white  an'  slim, 

Is  helpit  canny  doon ; 
And  the  mear,  at  feelin'  her  saiddle  tume, 

Turns  her  heid  richt  roon. 

But  grey  as  ghosts  they  fade  an'  fail 
Wi'  a  bang  o'  the  big  Ha'  door; 

And  Hecate,  left  tae  mind  hersel'. 
Whinnies  lang  an'  sore. 

Until  a  sleep-drunk  ostler  hears. 

Comes,  tak's  her  by  the  heid, 
An'  soothes  her  feelin's  and  her  fears 

Wi'  water  and  a  feed. 

And  as  he  beds  the  bonnie  mear 

An'  f other  tae  her  brings. 
Ye  can  catch  eenoo  if  ye're  shairp  i'  the  ear 

Hoo  he  croons  tae  himsel'  an'  sings  : 

"  The  deep  o'  the  dark  is  shoalin'  tae  grey 
As  helter-skelter  doon  the  brae, 
Passin'  the  kirk-door  open  wide, 
A  deevil's  mear  wi'  a  skelp  in  her  stride 
Is  dingin'  on  i'  the  dawin'. 

She  cairries  a  strange  and  a  peetifu'  load, 
A  pair  that  ha'e  left  the  King's  high  road 
Tae  shorten  the  roon-aboot  length  o'  the  bend 
Though  short-cuts  thro'  are  lang  i'  the  end, 
An'  fashous  forbye  i'  the  goin'. 

She  loups  the  Law,  its  hedge's  owre ; 
She  teirs  thro'  thorns  i'  the  Leman's  bower; 
She  spiels  the  knowe  whaur  Marie  fell, 
And  jawps  the  water  o'  Jezebel, 

In  haste  for  the  waddin' — or  haudin'. 

Bonnie  the  bride,  but  whaur's  her  test, 
Bonnie  the  goon,  but  whaur's  the  kist, 
Bonnie  the  han',  but  whaur's  the  ring. 
Sweet  is  the  honey,  and  as  for  the  sting, 
Ye '11  taste  it  ma  do'e,  i'  the  efter-goo, 
Ye '11  taste  it  ma  do'e  i'  the  mornin'. 

In  at  the  door.     Tak'  up  yer  load. 
On  wi'  yer  brattie  and  aff  wi'  yer  snood. 
Doon  on  yer  knees  tae  the  man  yer  god. 
And  learn  the  sab  o'  the  huntit  tod. 

When  the  horns  peal  oot  for  scornin'." 


II 


Auld  Tam  Gilroy,  Jean's  feyther,  dacent  man. 
Though  sair  provokit,  patient  held  his  han'. 
He  had  been  tellt  betimes  what  had  occurred 
But  answered  the  newsbringers  not  a  word; 

Nor  did  he  steer  a  fute  or  lift  a  pen 

Tae  bring,  by  word  or  deed,  Jean  til  amen'. 

Until  a  heavy  week  had  wam'led  by 

Without  the  dochter  ever  lookin'  nigh 

Her  feyther's  hoose  an'  hame. — It's  true  she  wrote 

A  line  or  twa  that  took  him  by  the  throat 

Sae  gently  kind  it  was,  an'  yet  sae  fixt 

Tae  thole  nae  interference  e'er  betwixt 

Her  and  her  lot. — She  had  nae  wants  it  seemed. 

Unless  that  she — it  wad  be  high  esteemed — 

Micht  see  her  feyther. — But  he'd  h'ard  nae  mail. 

So  ae  nicht,  efter  lowsin',  booed  wi'  care. 

He  took  the  do'ecot  lether  'neath  his  arm 

The  laird  had  ordered  in  his  shy  alarm, 

An'  slowly  warsled  up  stey  Braeheid  knowe 

That  leads  tae  Raploch  by  the  quarry  howe. 

— The  road  is  but  a  sheep-track,  gey  an'  ruch, 

Wi'  rubble,  chuckie-stanes,  an'  bracken  teuch. 

The  nicht  was  close,  an'  sune  the  frail  aul'  man 

Was  forced  tae  rest  a  wee  his  broo  tae  fan. 

And  as  he  paused  amang  a  wheen  laigh  bushes, 

Whaur  blue-bells  an'  wood  sorrel  flourished  luscious, 

He  glinted  something  steerin'  i'  the  wood. 

And  there  an'  then  his  Jean  before  him  stood. 

"  A  fine  nicht,  Jean  !  " — was  a'  the  feyther  said, 
"  It  is  that,"  quo'  the  lassock,  glowing  red. 
And  nae  mair  passed  atween  them  for  a  space 
In  silence  shunning  each  the  ither's  face. 
"  What  is't  ye're  cairryin' .?  "  at  last  she  cried; 
*'  It's  juist  the  do'ecot  lether,"  he  replied, 
Sighin'  a  wee — an'  maybe  'twas  the  graith 
Had  tried  him  some  an'  stown  awa'  his  breath, 

— "  The  do'ecot  lether,  trystit  at  the  door, 

A  fortnicht  Tuesday;    juist  the  day  afore 

Ye  left  us  Jean."    "  Ye'd  better  gie't  tae  me," 

The  lassie  hasty  cried,  wi'  dooncast  e'e. 

"  I'll  tak'  it  up  for  ye ;   it's  steep  the  hill. 

Hoo  are  ye  keepin' }  "     "  Thank  ye  !     No  that  ill. 

Yersel'  ?  "      "  Aye  !    Brawly  !  "      "  Were  ye  comin' 

doon  ?  " 
"  No  !    I'm  for  up.     I  only  cam'  my  goon 
Tae  gie't  an  airin'."    "  Aye  !    It's  new  an'  braw  " — 
He  stopped  to  clear  his  throat  an'  turned  awa', 
P'intin'  wi'  shaky  finger  at  a  clearin' 
Amang  the  trees ;    then  closer  in  her  hearin', 
"  Doon  there,"  he  smiled,  "  When  I  was  coortin' 

Jean, 
I  used  tae  meet  yer  Mither  late  at  e'en. 
She  was  a  hoosemaid  up  at  the  big  Ha'. 
— It  seems  like  yesterday.     But  she's  awa', 
An'  noo,  so  is  Jean  ! — Ha'e  ye  gotten  a'  ye  want 
Like  claes  an'  that? — I  wadna  ha'e  ye  scant." 
"  I  thank  ye,  feyther !  " — Tears  were  drappin'  noo 
Frae  'er  hidden  face — "  Ye  ken,  I  dinna  rue  !  " 
"  I'm  gled  tae  hear't.     But  if  there  cam'  a  break, 
The  door  doon  by — it'll  aye  be  aff  the  sneck. 
Juist  gie't  a  shove. — Ye  wadna  care  eenoo  ?  " 
He  haltit,  an'  the  quastion  seemed  tae  pu' 
Their  he'rts  in  sunder.    "  No  !    I  couldna,  feyther  ! 
— "  Aweel !    I  scarce  could  look  for't  athegither. 
Has  .  .  .  Ha'e  ye  .  .  ."    "  What  is't?  "     "  Ha'e  ye 

gotten  yet  yer  lines  ?  " 
"  No  yet."    "  A  peety  !    Still  ...  are  there  nae  signs  ? 
Ye  canna  aye  be  tellin'  what  may  be." 
— '*  I  daurna  say ;   sic  things  are  no'  for  me. 

I  mauna  ask  what  isna  fit  an'  richt." 

— "  What  isna  fit  may  be. — It's  a'  that's  richt !" 

*'  I   wuss   I  thocht   sae."     "  Weel  1     my   lass,   gude 

nicht !  " 
Sae  he  made  aff,  doonbrae  this  time,  wi'  granes 
An'  grumbles  for  the  trundlin'  treacherous  stanes. 
Low  'mong  the  bracken  mourned  the  lass  her  feyther, 
An'  lad  !     They  baith  forgot  the  trystit  lether ; 
An'  whaur  it  drappit  it  got  leave  to  lie. 
For  Raploch's  do'ecot-herryin'  days  were  by. 


Ill 


The  Spring-time  matin'  owre  an'  by,  the  green  yirth 

settles  doon, 
Tae  win  frae  Simmer's  fillin'  days  the  Autumn's  stock 

o'  boon. 
The  waddin'  gew-gaws  laid  aside,  the  new  an'  young 

unseen 
Are  workin'  on  by  nicht  an'  day  tae  reach  their  end 

serene, 
In  changes  never-ceasin',  for  though  the  days  seem 

slaw, 
Yet  ilka  leaf  it  differs  noo  frae  onything  we  saw 
When  first  the   shilpit  April   buds  poked   oot   their 

fingers  sma'. 

In  Craigbank  Braes  last  Februar  I  saw  a  great  land- 
slide, 

When  tons  o'  yirth  an'  stanes  an'  trees  broke  frae  the 
Avonside. 

The  doonfa'  was  sae  suddent  that  in  her  forme  a  hare 
Sleepin'  amaiig  the  rashes  was  buried  wi'  her  lair. 
But  though  sae  in   a   moment  like,   the  break  had 

wrocht  but  slaw 
Through  years  o'  rain  an'  rendin'  frost  an'  sweepin' 

seepin'  snaw, 
Afore  the  foonds  were  undercut  an'  ready  for  the  fa'. 


The  he'rt  o'  things  is  maskin'  deep  in  a  brewer's  vat, 
Whaur  mixters  strange  o'  barm  an'  grains  are  steepin' 

in  the  pat 
Sae  still  an'  calm — sae  stagnant — ye'd  sweir  the  brew 

was  deid, 
But  for  the  bells  that  noo  an'  then  curl  up  like  strings 

o'  bead. 
Till  efter  weary  waitin',  suddent  there  is  a  change 
When  stuff  aince  fushionless  an'  flat  is  strong  become 

and  strange, 
That  can,  like  faith,  move  mountains  an'  michty  men 

derange. 

Like  gentle  sangs  by  bonnie  singers  sung. 
Like  hauf-heard  bells  in  distant  belfries  rung. 
Like  simmer'  airs  that  only  sunshine  blaw 
The  days  slipp't  easy  on  at  Raploch  Ha.' 

The  stranger  lass,  intrudin',  won  her  place 
Whilk  was,  ore   lang,  indeed,  tae  lead  the  trace. 
For  though  but  little  schooled  she  yet  had  pairts 
That  brocht  tae  her  acceptance  frae  sic  airts 
As  ye  wad  scarce  believe. — The  folk  rebelled 
At  first,  an'  wad  ha'  left,  but  they  were  held 
For  fear  o'  takin'  steps  they'd  maybe  rue 
And  easy  places  like  the  Ha'  are  few. 

Forbye  there  wa*  auld  Ailie,  Raploch's  nurse, 

An'  trustit  housewife,  keeper  o'  the  purse, — 

Ailie  was  carefu'  an',  without  a  lee, 

She  never  saw  a  thing  she  sudna  see, 

— A  gift  tae  them  that  ha'e  't  worth  muckle  gowd. 

Though  tae  the  lave  a  blinkin'  or  a  cloud. 

Sae,  when  a  move  was  on,  because  o'  Jean 

Or,  as  the  pyots  ca'ed  her  "  Raploch's  quean," 

Auld  Ailie  the  revolt  faced  firm  and  fairly 

An'  stamped  the  startin'  flames  oot  richt  and  early. 

This  won  for  Jean  a  certain  kind  o'  place 

Whilk  she  estaiblisht  wi'  judeecious  grace 

Helpt  by  the  sweetness  o'  a  bonnie  face, 

— And  Ailie,  when  she  fan'  Jean  worth  her  meat, 

As  ane  that  ser'd  the  laird  baith  sune  an'  late. 

In  coorse  o'  time  withdrew  hersel' — the  mair 

As  she  was  gettin'  on  in  years,  an'  sair 

Wi'  cripplin'  aches  an'  pains — so  that  Jean  came 

Tae  mistress  Raploch  Ha'  in  a'  but  name. 

Na  !     As  time  slippit  by  she  skilly  grew 

Until  she  managed  a'  an'  followed  through 

Its  ins  and  oots,  the  business  o'  the  hoose, 

Contrivin'  baith  for  comfort  an'  for  use. 

— Here  was  a  turn  that  maist  astonied  a' 

Wha  e'er  were  interestit  in  the  Ha', 

That  this  puir  lassock,  wha,  forbye  her  beauty 

Had  naething  till  her  but  her  meed  o'  duty. 

Should  see  an'  cairry  oot  the  very  best 

Without  or  claim  or  houp,  an'  yet  wi'  zest 

That  was  gey  strange  ! — But  what  was  stranger  still 

Was  that  she  Raploch  drew  f'ae  that  dark  mill 

Whaur  careless  riotin'  flung  in  as  grain 

Is  ground  tae  meal  o'  bitterness  an'  pain. 

I'  this  fair  lass  at  hame  wha  cam'  an'  gaed 

Wi'  douce  demeanour,  sober,  gentle,  staid, 

Wha  thocht  aye  for  the  Laird  tae  pit  him  first 

Yet  never  ettled  ocht,  nor  showed  a  thirst 

For  gowd  nor  yet  for  gear,  he'd  truly  won 

A  flo'er  o'  worth  an'  bounty  'neath  the  sun. 

Knit  tae  her  maister  by  the  strongest  chain 

A  woman  ever  tholes — she  was  his  ain. 

An'  yet,  he  kent  fu'  weel,  did  e'er  he  wuss 

Tae  mak'  a  change  o'  plan,  a  fareweel  kiss 

Wad  see  the  end,  an'  she  wad  go  as  meek 

As  she  had  come,  an'  never  wages  seek, 

Nor  yet  o'  consolation  ever  speak. 

Sae  noo — ye'll  no  believe  it ! — Raploch  wrocht 

Hard  to  reform  his  life ;    and  wisdom  socht. 

Nae  mair  by  nicht  his  mear  an'  he  rapp't  through 

The  sleepin'  touns  tae  land  him  hame  half  fou ; 

Nae  mair  the  deevil's  cantrips  did  he  play, 

And  lend  his  youth  an'  talents  to  display 

O'  boorish  fun  an'  frolic  up  an'  doon 

The  countryside,  like  some  daft,  graceless  loon 

That  fills  his  days  wi'  sleep,  his  nichts  wi'  babble 

And  hobs  an'  nobs  wi'  ony  kin'  o'  rabble ; 

Nae  mair  did  he  meet  trulls  in  public  places 

And  wi'  their  skirlin'  add  to  his  disgraces. 

— The  man  was  changed,  an'  this  Jean  had  effeckit, 

She'd  saved  a  bonnie  ship  that  near  was  wreckit. 

Jean  was  contentit  wi'  his  hame  and  love, 

Raploch  was  settled  i'  the  faimily  groove. 

— Hoo  lang  this  micht  ha'  lastit,  Gudeness  kens — 

But  last  it  didna ; — happiness  sune  ends 

I'  this  dark  grievin'  hell  they  ca'  the  Earth 

Whaur  pain  an'  grief  control  us  frae  our  birth, 

Through  easy  times  or  hard;    Fate  isna  sleepin', 
An'  they  that  start  wi'  sin,  maun  end  wi'  weepin'. 


'Twas  in  the  fore-end  o'  the  year,  when  days 

Are  ereepin'  oot  frae  winter's  narrow  ways. 

That  the  great  hoose  o'  Raploch  got  the  shake 

And  a'  but  levelled  was  in  dire  earthquake, 

Like  what  gangs  by  when  careless  miners  draw 

Wood  f  ae  the  workin's  an'  the  roofs  let  fa'. 

And  hidden  forces  wi'  their  rivin'  po'er 

Rack  a  fair  toun  tae  ruins  in  an  'oor. 

— The  time  was  midnicht  an'  the  place  a  room 

Close  to  the  slates  in  Raploch  Ha',  whaur  gloom 

Seemed  f'ae  the  flick'rin'  candle  dim  tae  flow 

Rayther  than  licht,  sae  blae  its  glim  an'  low. 

A  risin'  storm  the  windows  rattled  hard 

Till  every  bolt  an'  fast'nin'  shook  an'  jarred; 

And  wi'  ilk'  blast  a  wearie,  eerie  hoo 

Swep'  roon  the  lums  an'  birled  rafters  through. 

By  the  fire-cheek  a  bodie,  auld  an'  dune, 

Sat  cowerin'  f'ae  the  anger  o'  the  win'. 

As  if  its  sabbin'  sough  was  punishment  for  sin. 

She  was  the  howdie-wife,  for  on  the  bed 

A  lane  and  sufferin'  lassie  low  was  laid. 

Close  grup't  by  pain  an'  fear  that  stoun'd  an'  stang 

An'  held  her  meanin'  there  the  hale  nicht  lang. 

Ah  !    Ne'er  is  woman  in  her  helplessness 

Sae  bare,  as  whan  between  the  strain  an'  stress 

O'  bitter  travail  she  maun  thole  an'  wait 

Wi'  nocht  o'  shelter  f'ae  a  lawfu'  mate. 

— Upon  the  turret  stairs  outside  the  door 

Hung  Raploch,  listenin'  to  the  tricklin'  pour 

O'  smothered  groans  that  raxed  oot  thro'  the  dark 

An'  shook  his  nerve  tae  shivers  as  his  wark 

He  close  regairded.    Lang,  cauld  'oors  he  dree'd 

Araang  the  stanes  an'  stour  an'  saw  unseree'd 

His  life ;  its  love  an'  passion  flung  aside 

While  Jean,  wi'  he'rt-deep  sufferin'  for  it  p'id. 

There  i'  the  mirk  between  storm-gusts  he  faced 

An  ever-mountin'  debt  upon  him  placed, 

A  deep  doon-beirin'  debt  that  hard  was  thrust 

Upon  his  shouthers  by  thae  Beings  just 

That  oor  wee  pokes  o'  sweeties  fill  an'  weigh 

Wi'  balanced  evenness  that  disna  swee 

Yae  grain  ayont  the  scale,  nor  yin  ablow  : — 

At  least  we're  constant  tellt  that  this  is  so. 

It  may  be,  but,  whatever  w'y  ye  tak'  it, 

The  sweets,  a'  told,  mak'  but  a  little  packet. 

Sae  mused  the  lad  as  through  the  steekit  door 

The  sorry  meanin'  fan'  his  ear  an'  tore 

The  showman-mask  f'ae  life  tae  leave  a'  bare. 

The  ugly  truth — the  lassie  sooin'  there  ! 

The  uglier  truth — himsel'  upon  that  stair ! 

An'  sae  the  weary  'oors  crep'  sluggish  on 

Wi'  heavy  fute,  until  aboot  the  dawn 

There  cam'  a  burst  when  a'  the  warl'  seemed  lost 

An'  him  as  helpless  as  a  driven  ghost 

That  tries  and  tries  in  vain  tae  rend  the  sheet 

Between  it  an'  the  warl'  it  strains  tae  meet; 

Between  it  an'  the  freen  it  strives  tae  greet; 

Between  it  an'  the  foe  it  coulu  defeat. 

At  last  abune  the  tumult  rase  a  soun' 

That  dagger-like  struck  through  him  wi'  its  stoun,  *" 

A  shiverin'  waefu'  cry  that  shrilled  the  air 

Aboot  his  ears  tae  something  new  an'  rare. 

Then  the  door  opened  and  a  hasty  word 

Flung  at  him  :    "  It's  a  laddie  !  " — But  he  heard 

Only  the  meanin',  and  again  thae  cries 

Tae  overload  his  he'rt  wi'  dull  surprise 

An'  loomin'  fears  o'  pains  an'  near-han'  penalties. 

It's  a  braw,  braw  day  for  the  daffin'  o't, 
A  braw,  braw  day  for  the  chaffin'  o't ! 
It's  a  wyse-like  day  for  them  that  play 
An'  kick  their  heels  wi'  the  raffin'  o't ! 
We're  a'  tae  jee  wi'  thinkin'  o't ! 
We're  faur  owre  slee  wi'  slinkin'  o't ! 
Hing  oot  yer  flags  an'  gleefu'  rags, 
We're  oot  for  joy  an'  the  jinkin'  o't ! 

The  win'  has  blawn  the  stour  awa', 
The  sun  has  stown  the  sho'er  awa'. 
The  muckle  de'il's  ta'en  tae  his  heels 
An'  skippt  owre  Tintocktoorie  O  ! 
O  !     We're  a'  sae  mad  an'  merry  O  1 
We'll  a'  wae  thinkin'  bury  O  ! 
Oor  Jean  has  won  a  muckle  son. 
As  roon  an'  red's  a  cherry  O  ! 

We'll  wat  his  heid  tae  droukin'  O  ! 
We'll  drink  his  health  tae  rookin'  O  ! 
If  ye  refase  tae  toast  his  taes 
We'll  doon  ye  wi'  a  doukin'  O  ! 
We're  a'  soakin'  sappy  O  ! 
We're  unco  hie  an'  happy  O  ! 
Wi'  Athole  brose  we'll  pent  yer  nose 
Syne  droon  ye  i'  the  nappy  O  1 

IV 

Like  an  ill  dream  that  midnight  wi'  its  pain 
Passed,  and  the  sunshine  flushed  the  Ha'  again. 
And  a'  the  ord'nar  turns  o'  every  day 
Aboot  the  hoose  took  on  their  orra  way. 
Ev'n  Jean,  puir  lassie,  frae  her  bed,  noo  shared 
Wi'  someone  else,  time  frae  her  new  wark  spared 
Tae  see  that  meat  was  got  an'  set  for  him 
Whose  will  had  laid  on  her  this  trial  grim. 
Syne  when  the  momin's  reddin'-up  was  past 
Raploeh  won  entry  tae  her  side  at  last, 
An'  filled  wi'  pride  an'  joy  tae  see  his  Jean 
As  fresh  an'  simple  as  there  ne'er  had  been 
That  he'rt-wring  in  the  nicht,  he  on  his  knees, 
By  her  bedside  sank  doon,  and  a'  the  pleas 
O'  love's  contrition  offered  her  tae  sue 
And  win  her  pardon  for  what  she'd  come  through. 
The  lassie  smiled  forgiveness  on  her  man 
An'  naething  said,  but  took  his  heavy  han' 
An'  laid  it  open  on  the  roon  warm  head 
O'  the  wee  thing  within  her  oxter  laid ; 
"  Yer  son  !  "  she  whispered. — Did  the  angels  hear? 
For  quick  'twas  followed  by  an  angel's  tear 
That  trickled  doonward  frae  her  e'e  to  fa' 
Upon  the  hand  that  held  the  livin'  ba'. 
*'  My  son  !  " — he  stammer 'd  back,  and  in  the  glow 
O'  pridefu'  love  that  flush'd  him  through  an'  through, 
*'  Your  son  and  mine,  by  God  !    And  I  will  make  him 
so!" 

Hush-a-bye,  my  bonnie  do'e 
Close  yer  e'en  o'  sunny  blue. 
On  a  warl'  that's  big  by  you. 

Sleep  ye  soun'  my  hinny  sweet, 
Wee,  wee  han's  an'  shiny  feet. 
Rosy  cheeks  an'  chin  complete. 

Fair  as  lily  on  the  stalk, 
Fair  as  fern-leaf  on  the  oak. 
Fairest  o'  the  fairy  folk, 

Easy-osy,  swing  an'  swee,, 
Hinny's  cradle  minnie's  knee, 
Sleep  awa'  an'  let  a'  be. 

Whan  thae  feet  can  race  an'  rin. 
They  will  chase  the  muckle  mune. 
Great  things  that  will  come  owre  sune. 

But,  ye're  a'  my  ain  eenoo. 
My  wee  wean  o'  downy  'oo', 
A'  my  ain  tae  lea'  or  lo'e. 


Never  is  mortal  man  sae  near  divine ; 

Never  wi'  sic  pure  glory  does  he  shine. 

As  when,  in  confident  and  easy  power 

He  rises  f'ae  the  tomb  o'  self  tae  tower 

On  Resolution's  wings  to  Heav'n's  high  peaks 

Whaur  in  Eternity  he  stands  an'  speaks  ! 

— O  blest  is  he,  whase  wings  can  him  upbeir 

Owre  a'  the  heighs  and  howes  that  interfere 

Wi'  weaker  folk  that  wantin'  strength  sae  fleet 

Maun  e'en  content  them  wi'  their  shauchlin'  feet ! 

But  tho'  thae  stronger  craturs  whiles  we  see, 

Yet  folk  are  maistly  juist  like  you  an'  me 

That  tak'  a  Resolution  noo  an'  than 

An'  bring  it  til  a  feenish — if  they  can.  ^ 

— Ye've  shurely  seen  a  common  dish  o'  delf 

Het  i'  the  potter's  kiln  upon  a  shelf, 

Wi'  sic  pure  brilliance  does  it  shine  an'  bleeze 

That,  I  declare,  it  a'  but  gars  ye  sneeze 

Tae  look  at  it ! — Yet  when  the  fires  doon  set 

Owre  sune  its  glory  dulls — it's  juist  a  flet. 

Aweel !    Atween  the  less  an'  greater  o'  thae  twa 

Are  folk  that  whan  the  clockin'  dees  awa' 

Will  natheless  abide  by  their  resolve 

For  a'  the  cost  that  will  on  them  devolve. 

Sae  Raploch,  faced  wi'  need  o'  restitution, 

Took  on  the  hie  an'  valiant  Resolution, 

A'  in  a  flash,  tae  wife  his  leman  Jean, 

An'  sae  legeetimise  her  new-born  wean — 

As  could  be  dune  wi'  little  steer  ava, 

Accordin'  tae  oor  mercifu'  Scots  Law — 

An'  havin'  ta'en't  he  bude  tae  cairry't  through. 

Or  stan'  forever  faithless  and  untrue. 

But  this  great  tide  met  tempest,  juist  as  great. 

In  his  rale  pride  o'  birth  an'  high  estate. 

For  deep  below  his  rantin'  roarin'  w'ys 

A  well-spring  pure  o'  haughtiness  took  rise 

And  wi'  consistent  flow  it  did  emerge 

Whan  wi'  the  sinkin'  o'  the  casual  surge 

The  even  springs  that  feed  th'  eternal  stream 

Did  owre  clean  polish'd  pebbles  run  agleam. 

Ye  see  the  lad  was  by  his  promise  tied 

A'  in  a  moment  tae  a  blemisht  bride, 

Wha'd  kilted  up  her  coats  an'  ta'en  the  road 

Like  ony  tinker's  Jenny  at  his  nod. 

And  this  saft-hertit  lass  f'ae  doon  the  raw 

Was  tae  be  mistress  made  o'  Raploch  Ha' 

Tae  fill  the  gracious  place  o'  his  deid  mother 

A  Leddyskip  in  her  ain  richt  o'  Nether  Struther, 

Whase  kith  an'  kin  wad  never  tak'  his  word 

That  Jean  in  worth  an'  wit  was  that  rare  bird 

An  eagle  f'ae  a  cavie — but  wi'  wink 

An'  tongue  in  cheek  wad  cause  her  name  tae  stink. 

Then  hoo  could  this  bit  bairnie  tak'  a  place 

Beside,  still  less  abune  the  others  o'  his  race, 

When  he  an  ugly  name  wad  beir,  an'  base  ? 

— Forbye,  he  aince  had  h'ard,  what  noo  returned 

Fou  o'  a  meanin'  ne'er  afore  discerned 

That  if  a  laird  like  him  e'er  wedded  shor'-goon 

The  wife  he  took  was  warstit  i'  the  baurgain. 

For  a'  that,  his  exemplar  micht  still  prove 

A  man  could  gen'rous  be,  an'  dae't  for  love. 

But  even  then  nane  but  a  vulgar  rake 

Wad  loot  sae  low  a  licht-o'-love  tae  take. 

An'  so  whatever  turn  his  fancy  took 

Showed  nae  w'y  oot — his  straucht  had  turned  a  crook. 

The  fau't  was  when  he  brocht  the  lassock  hame, 

Makin'  her  wedded  wife  in  a'  but  name ; — 

In  a'  but  name  ! — But  still  a  differ  great ! 

Noo  they  could  tyne,  but  then  they  maun  await 

Till  Death  the  great  divorcer  ga'ed  decree. 

An'  did  the  life-lang  contrack  nullifie. 

— But  yet  for  a',  he'd  sail  nae  ither  tack. 

Be  what  she  micht,  there  was  nae  beatin'  back ; 

His  pride,  high  ae  w'y,  was  as  high  the  ither 

An'  wadna  yield  an  inch,  e'en  for  a  Mither. 


Na  !    Sae  resolvt  he  was,  he  ne'er  let  fa' 

A  word  tae  ony,  tae  Jean  least  of  a', 

Whatna  debate  was  on,  for  weel  he  kent 

If  she  jaloused,  his  efforts  wad  be  spent 

In  vain,  for  she  wad  gi'e  her  a', 

Aye  !    Ev'n  her  bairn,  tae  shield  him  f'ae  a  flaw 

O'  the  ruch  win',  let  'lane  a  dooncome  great 

For  him  an'  for  his  hoose  an'  hie  estate. 

But  for  the  bairn  she  never  wad  ha'  'greed 

Sae  fou  was  she  o'  love  an'  love's  high  creed. 

— And  here  a  stab  o'  pain  ran  thro'  his  he'rt. 

He  lo'ed  the  lass ; — he  eouldna  f'ae  her  pairt, 

Sae  deep  did  a'  his  feelin's  wi'  hers  tether, 

Sae  close  were  twined  their  he'rts  an'  minds  thegither ; 

He  eouldna  thole  a  day  if  she  did  gang, 

And  as  it  was  she  ne'er  wad  mak'  a  sang 

If  that  they  baith  bade  on  ootside  the  kirk 

Withoot  the  argybargyin'  legal  quirk, 

Throwin'  the  hale  caboodle  tae  the  win', 

Or,  if  ye  like  it,  tae  the  neist  o'  kin 

(A  wyse-like  chiel  him,  Dooglas  o'  the  Linn). 

Still  what  was  a'  this  swith'rin  but  absurd  ? 

The  thing  was  settled.    He  had  gi'en  his  word. 

— But  as  thae  wheels  gaed  roon  the  thocht  gained  po'er 

That  he  himsel'  was  but  an  evil-doer; 

That  he  had  led  an  honest  lass  astray 

Doon  the  foul  vennel  o'  sculdudderie ; 

And  a'  the  gifts  that  he  micht  heap  upon  her 

They  wad  but  sink  her  deeper  in  dishonour; 

Even  if  he  socht  tae  offer  due  redress 

He  wad  but  add  the  mair  til  her  distress ; 

An'  sae,  whatever  airt  he  turned  his  desp'rate  e'en 

Naething  but  misery  hung  owre  the  scene. 

But  whan  his  blisterin'  thochts  tae  Raploch  turned, 
His  mind  wi'  self-resentment  sooed  an'  burned. — 
Last  o'  a  lang  and  noble  Scottish  line 
Whase  lives  an'  deeds  had  aye  been  prood  an'  fine, 
He,  traitor  tae  his  hoose,  had  filed  the  name 
And  so  maun  end  an  outcast,  cleid  in  shame. — 
In  fact,  he  was  a  mortal  hopeless  lost, 
Damned  for  his  sin  against  the  Holy  Ghost. 


As  Raploch  tossed  an'  turned  aboot  this  theme 
That  stang  ilk  thocht  and  p'isened  every  dream, 
Ae  day  he  fan'  himsel'  within  the  ha' 
Whaur  hang  the  fam'ly  picters  on  the  wa', — 
The  chief  were  leddies,  for  the  Raploch  men 
Great  store  set  by  their  leddies,  till  this  pen 
O'  fair  an'  stately  beauties  wi'  great  names 
Was  famous  in  a  land  o'  sterlin'  dames, 
A  gall'ry  this  tae  taigle  ony  man. 
And  here  in  earlier  days  wad  Raploch  stan' 
Weavin'  romances  roon  thae  bonnie  leddies. 
Until  his  held  was  whirlin'  fu'  o'  eddies, 
Imaginin'  their  e'en  tae  him  aye  roamin' 
Shameless  as  lassies'  e'en  are  i'  the  gloamin'. 
But  noo  as  thro'  he  passed  a  thocht  struck  fire 
That  thae  auld  friends  were  turned  f 'ae  him  in  ire, 
Frozen  their  faces  and  their  broos  o'  leid. 
Their  e'en  doon-lidded,  a'  their  interest  deid. 
Prood  kin  they  were — but  what  kin  had  the  mother 
O'  his  new  heir  ? — An'  so  the  teasin'  bother 
Begood  again. — Whase  blude  wad  warm  his  face, 
Heid  o'  the  clan  and  chieftain  o'  his  race  ? 
And  like  a  whup-lash  Raploch  felt  disgrace. 

— Then  f'ae  the  black  o'  anguish  flared  the  thocht 

That  in  auld  times  afore  new  saftness  brocht 

The  stern  high  customs'  end,  he  wad  ha'  tholed 

A  judgment  frae  his  kin,  ne'er  craven-soul'd. 

And  for  his  ill  wad  ha'  been  summoned  forth, 

Tae  tak'  his  stance  an'  fend  his  slightit  worth. 

Sae  by  that  law  the  modern  fule  ca's  cruel 

He  could  ha'  saved  his  honour  in  a  duel. 

— Peety  the  laddie  never  yet  had  h'ard 

Hoo  mony  auncient  faimilies  are  tarred 

Wi'  common  brushes — e'en  his  ain  nae  doot — 

(His  mither,  ye  maun  ken,  the  Leddy  Mary, 

For  a'  her  name,  was  juist  a  mule-canary), 

He  needna  ha'e  sae  blame't  himsel'  tae  boot 

For  his  bit  slip,  the  lass  was  gude  an'  fair. 

And  never  better  mither  had  an  heir. 

— Dod  !    Mony  a  yin  her  ain  has  praised  an'  thankit, 

Has  borne  a  bairn  the  wrang  side  o'  the  blanket ! 

— Through  love  and  pride  by  ignorance  he  fell, 

Did  Raploch,  for  he  couldna  help  himsel'. 


VI 


Raploch's  Ha's  ableeze  wi'  licht 
Shimmerin'  thro'  the  misty  nicht. 
Can'les  lowein'  on  the  posts 
Fill  the  grey  mist  thick  wi'  ghosts. 
Things  inside  are  thrang  asteer; 
Folk  arrive  f'ae  faur  and  near. 
Word's  gane  roon  for  a  nicht  o'  cheer. 

Some  dizzen  were  expeekit;    Cora  Linn 

I  min',  an'  Stewart  o'  Laigh  Carfin, 

The  Hamiltons  frae  Draffan  faur  awa' 

As  riotous  a  pair  as  e'er  ye  saw ; 

Sir  John — anither  de'il — frae  Ferniebrae, 

That's  five; — then  Fleemin'   o'  Da'serf    an'   Colonel 

Rae, 
Seevin  ; — the  Mairs  o'  Netherburn,  wee  Doctor  Highet, 
And  auld  Mess  John  altho'  he  will  deny  it, 
— But  this  I  ken,  'twas  him  that  kept  the  blude 
F'ae  tricklin'  tae  the  mistress  whaur  she  stude ; — 
That  mak's  eleev'n ;   forbye  auld  Lawyer  Scoon 
The  Raploch  factor,  and  a  canny  loon ; 
But  whether  he  jaloused — I  often  wunner — 
Hoo  heavy  was  the  lift  that  nicht  wi'  thunner, 
Ready,  as  'twere  the  sword  o'  Fate,  tae  fa' 
An'  scatter  death  an'  sorrow  'mang  us  a', 
I  cannae  tell. — Still,  'twas  a  merry  crew. 
At  least  until  the  dinin'  was  got  through. 
Ne'er  had  I  seen  oor  laird  sae  fou  o'  fun, 
Warmin'  them  roun'  as  if  he  was  the  sun. 
Till  ev'n  the  frosty  Colonel  had  tae  thaw. 
And  a'  the  glasses  rang  tae  his  guffaw. 
Chaffin'  wi'  yin  an'  daffm'  wi'  anither, 
He  swee'd  the  table  as  ye'd  swee  a  feather; 
An'  servants  back  an'  forrit  tae  the  pantry 
Could  scarce  haud  in  their  lauch  afore  the  gentry. 
But  through  the  glee  auld  Scoon  sat  still  an'  glum, 
Eyein'  the  laird  as  if  he  wish't  him  dumb. 
An'  whan  the  laird  this  cauldriff  fish  wad  play 
Scoon  shook  his  heid  an'  said  the  lad  was  fey. 
— As  sune  as  things  were  cleared  I  left  the  press. 
For  there  was  Mistress  Jean  tae  deck  an'  dress. 


She  was  attired  in  velvet,  new  an'  braw, 

That  sweepit  frae  her  shouthers  doon  tae  fa' 

Smooth,  clean,  an'  straight,  without  a  break  or  seam, 

As  dark — as  deep — as  death  is  in  a  dream. 

Her  saft  white  arms  an'  shouthers  slopin'  shone 

Like  snaw  in  wreaths,  or  alabaster  stone. 

An'  frae  her  neck,  wee  draps  o'  moonshot  mist, 

Hung  pearls  in  chains,  linked  wi'  an  amethyst. 

Her  nicht-dark  hair,  made  starry  wi'  a  preen, 

— The  Raploch  di'mond — had  an  orra  sheen 

O'  russet  flamin',  and  within  it  low 

We  placed  a  blude-red  rose  tae  trap  the  glow ; 

And  as  she  stude,  she  had  the  air,  had  Jean, 

As  if  she  ruled  a  kingdom  wi'  her  e'en. 

I  helpt  her  dress,  an'  till  the  day  I  dee 

Never  again  will  I  sic  beauty  see — 

Sic  perfeck  blend  o'  high-wrocht  harmony. 

Her  body    and  her  face,  sae  sweet  an'  prood. 

Proclaimed  a  Princess  Royal  o'  Nature's  brood. 

And  as  she  moved  wi'  grace  and  majesty 

Thoro'  the  picter-ha'  tae  mak'  entrie, 

Nane  o'  the  leddies  greatly  limned  there 

Could  touch  oor  Mistress  Jean,  for  a'  their  air. 

So  she  advanced,  and  I  her  followed  on. 

Beirin'  within  my  arms  her  infant  son, 

— Yersel',  my  lad  ! — In  lace  like  frosty  rime, 

Me  thinkin'  'twas  yer  christenin'  a'  the  time  ! 

But  whan  we'd  won  as  faur  as  the  great  door 

The  laird  strode  oot  an'  stude  his  lass  before. 

And  as,  heid  high,  ilk'  socht  the  ither's  e'en. 

Never,  I  trow,  did  ony  King  and  Queen 

Confer  wi'  air  sae  solemn  an'  sae  still, 

Unless  debatin'  some  great  weel  or  ill. 

Then  the  big  doors  slow  opened,  an'  we  passed 

In  staid  procession,  nayther  slow  nor  fast, 

Intil  the  room,  amid  a  Huntin'  Chorus, 

That  sune,  ye  may  believe,  sank  dumb  afore  us. 

Ilk  man  looked  strangely,  but  nane  spak'  a  word, 

Till  naething  but  oor  scliffin'  feet  was  heard. 

The  laird  was  leadin'  by  the  han'  his  Jean, 

And  I  cam'  on  ahint  them  wi'  the  wean. 

My  knees  were  shakin' — nocht  I  saw  but  reek — 

Until  I  heard  the  tongue  o'  Raploch  speak  : 

"  I  charge  you,  friends,  sooth  witness  now  to  bear 

That  I  this  woman,  Jean  Gilroy,  declare 

To  be  my  wife,  and  this  her  son,  my  son  and  heir !  " 

An'  then  did  Jean  hersel'  in  even  tone 

Repeat  the  like,  wi'  his  name  for  her  own. 

The  guests  sat  roon  in  silence  and  non-plussed. 

Puzzled  as  if  some  ploy  was  bein'  thrust 

Upon  them  unawares,  though  Lawyer  Scoon 

Hoasted  a  wee  and  watch'd  the  company  roon. 

Syne  up  frae  aff  his  chair  got  Colonel  Rae  : 

*'  Raploch  !  "  quo'  he,  "  I  honour  you  this  day, 

And  wish  long  life  tae  both  and  all  prosperity." 

Whereat  they  raised  a  cheer,  and  a'  the  room 

Arose  tae  drink  the  health  o'  bride  an'  groom. 

What  happen'd  neist  I  couldnae  richt  discern. 

For  Jean  had  cried  me  owre  tae  show  the  bairn. 

And  the  gay  comp'ny  crooded  roon  tae  see, 

Lauchin'  an'  jokin'  her  as  weel  as  me. 

When  high  abune  the  merriment  an'  sport, 

Suddent,  the  hoose  rang  wi'  a  loud  report. 

The   bairnie   jump't ;     auld    Scoon   slapp't   doon   his 

han' 
Upon  the  table;    curst;    then  up  an'  ran. 

Jean  lookit  hasty  roon,  the  groups  atween, 
For  Somebody. — He  wasna  tae  be  seen. — 
The  door  flew  open — an'  before  ma  e'en  ! — 
The  door  flew  open — God  !    I  canna  tell — 
There  by  the  leddies  he  had  lo'ed  owre  well 
Lay  Raploch,  lifeless.    He  had  shot  himsel'  ! 

Who  is  She  that  stately  comes, 

(As  the  wind  wails) 
To  the  roll  of  muffled  drums, 

(And  the  ship  sails) 
Who  is  this  dark  Lady  tall 

(And  the  tide  frets) 
Robed  in  Shadow  of  the  pall 

(As  the  sun  sets). 

With  her  brow  imperial  pale 

(For  the  near  is  very  far) 
With  her  dark  funereal  veil 

(Though  the  gate  is  wide  ajar) 
With,  in  either  hand,  a  wreath 

(And  the  fire  is  sudden  cold) 
Green  of  Hope  and  red  of  Death 

(Since  the  grievous  tale  is  told)  ? 

Sorrow  is  her  honoured  name 

(See  the  wheat  is  in  the  ear  !) 
Sorrow  is  her  meed  of  fame 

(It  is  early  come  the  year) 
Sorrow,  mourning  for  her  dead, 

(So  the  close  and  driven  snow) 
Empty  heart  and  heavy  head 

(Lays  the  drooping  lilies  low). 

Dark  cypresses  shade  her  path, 

Where  the  bitter  wind's  at  play, 
Blanched  her  tresses  in  God's  wrath. 

Driving  all  the  light  away, 
Leaden  limbs  and  feelings  numb. 

And  the  heart  is  crying. 
God  hath  struck  and  man  is  dumb. 

Where  the  lily's  lying. 

(Death  Immortal,  hear  my  prayer) 

It  will  rise  again, 
(Give  me  strength  my  life  to  bear) 

And  forget  the  rain 
(Till  with  welcome  finish  thou) 

When  the  lanes  will  hum 
(Through  remembrance  drive  the  plow) 

As  the  children  come. 

(Thy  strong  arms  will  me  console) 

Life  will  happy  sing 
(Thy  embrace  will  make  me  whole) 

And  the  bees  will  bring 
(When  upon  thy  frozen  breast) 

Honey  from  the  flowers 
(I  will  gain  eternal  rest) 

Through  the  golden  hours. 

— Golden  are  the  hours. 

Honey  is  the  fruit, 
Love  is  in  the  flowers 

When  love  is  at  the  root. 

KENNEDY'S  JOCK 
Etc. 


Kennedy's  Jock 

Green  is  the  grass  and  blue  the  sky, 
Siller  an'  gowd  the  daisies  lie ; 
Siller  an'  gowd  were  nocht  tae  me 
When  Kennedy's  Jock  cam'  owre  the  lea. 


A  MESSAGE  frae  Crawfurd  tae  Kennedy  cam' 
As  the  laird  sat  drinkin'  his  mornin'  dram, 
Tae  say  :    Yerl  Crawfurd  swore  by  the  Tree' 
An'  the  ill-faur'd  carle  that  sailed  the  sea, 
Whan  they  sottered  the  hellicat  warlock's  banes 
On  the  high  dry  rigg  o'  the  nine  whin-stanes, 
He  wad  tether  a  soo  tae  tak'  her  will 
O'  Kennedy  grass  on  a  Kennedy  hill ; 
And  as  Kennedy's  laird  was  broken  wi'  years 
He  wad  factor  for  Kennedy — he  and  his  spears. 

Up  rose  Kennedy  roarin'  rage, 

*'  God's  curse  on  Crawfurd  that  mocks  at  age ; 

I'm  maybe  doted,  my  lad,  but  still 

Gin  it's  feedin'  ye  want,  ye'se  get  yer  fill. 

Tae  pook  the  beard  o'  an  aged  man 

Is  the  trick  o'  a  wean  or  a  gowk's  randan, 


Based  on  an  old  Ayrshire  Tale.     I  have  taken  liberties  with 
names. 

But  the  gowk  that  pooks  auld  Kennedy's  chin 

Maun  jook  tae  the  steel  o'  Kennedy's  kin. 

Hae  !    Jock  and  Gauvin,  Tammas  an'  Pate, 

The  deil's  in  ma  folk,  they're  a'  that  blate  ! — 

Rin,  bid  thae  loons  o'  mine  foregether 

To  assist  Yerl  Crawfurd  a  soo  tae  tether. 

Aff  tae  the  hill,  the  firth,  an'  the  byre. 

An'  summon  the  lads  o'  fettle  an'  fire. 

Crawfurd  is  hie  an'  Crawfurd  is  great. 

But  Crawfurd  '11  tak'  the  nether  gate 

When  the  Kennedy  lads  in  gleefu'  tid 

Water  his  soo  wi'  Crawfurd's  blude. 

Could  I  but  lead  the  bonnie  dance 

A  single  turn,  my  only  chance 

O'  winnin'  tae  Heaven  I'd  willin'ly  tyne, 

Tae  slit  the  throats  baith  o'  Yerl  an'  swine. 

Tae  feel  them  quick  aneath  my  heel, 

Tae  hear  them  baith  thegither  squeal, 

Tae  see  their  hert's  blude  rinnin  dry 

Wad  please  me  mair  nor  rowth  o'  kye — 

Stots  as  black  as  Crawfurd  himsel', 

— Sae  flit  him,  my  lads,  wi'  his  soo  tae  hell !  " 

Loud  was  the  din  and  muckle  the  stour 

O'  fechtin'  Kennedys,  thrawn  and  dour. 

There  was  wee  red  Keltic,  fain  o'  sic  wark, 

A  muirland  cuif,  him,  quick  wi'  the  dirk; 

There  was  Jock  o'  Tarbolton  an'  Tam  o'  the  Mill, 

Pate  o'  Lessnorris  an'  Erchie  an'  Wull, 

Hamely  chiels  frae  the  Castle  roon 

An'  a  wheen  saut  sailors  frae  Girvan  toon, 

Whase  clatterin'  horses  an'  jinglin'  steel 

Maist  waukened  the  deid  i'  the  graves  o'  Poniel ; 

Sturdy  loons  a'  were  the  Kennedy  folk. 

But  the  pride  o'  the  pack  was  Kennedy's  Jock. 

Jist  tae  see  him  marshall  his  men 

An'  ride  at  the  heid  o'  them  up  the  glen 

Filled  the  he'rt  wi'  pridefu'  mirth 

A  thing  sae  bonny  should  be  o'  the  yirth. 

Mony  a  lassock's  e'e  grew  dim 

When  she  saw  his  swanky  mien  an'  slim; 

Mony  a  lassock's  he'rt  was  sair 

To  think  she  ne'er  micht  see  him  mair. 

Sae  easy  an'  free  as  he  han'led  his  steed 

He  shone  owre  the  lave  a  flo'er  amang  weed. 

Bravest  and  best  o'  the  Kennedy  kin 

Mounted  an'  'coutred  he  flew  on  the  win 

For    like    leaves    in    October    when    breezes    blaw 

dry 
A  clash  an'  a  clatter  an'  a'  was  by ; 
Then  a  wee,  thin,  jinglin'  oot  owre  the  muir 
An'  the  toun  was  as  tim  as  my  luif,  an'  as  bare, 
Wi'  nae  man  left  but  Kennedy's  sel' 
Gantin'  an'  girnin'  an'  bitin'  his  nail, 
Fumin'  an'  frettin'  wi'  fidgetty  care, 
Cursin'  the  wecht  o'  his  lyart  hair, 
Till  his  rampin'  rages  an'  angry  roar 
Chased  us  tremblin'  oot  at  the  door. 
An'  his  kindly  Leddy,  souple  and  slee. 
Turned  us  owre  richt  hastilie 
Tae  tirl  the  pirn  an'  ca'  the  wheel, 
An'  rid  oor  ears  o'  the  ring  o'  the  steel. 
Sae  the  heavy  'oors  gaed  hirplin'  by. 
An'  oh  !    tae  hear  the  lark  i'  the  sky. 
The  lichtsome  lark  that  sings  i'  the  b'ue. 
An'  us  sae  wae  tae  see  a'  through. 

But  the  wearyfu'  day  wore  by  at  last, 

Wi'  the  ring  played  oot  tae  the  hinmost  east. 

Black  through  the  linn  the  waters  are  tum'lin', 

Low  on  the  knowe  the  wins  are  rum'lin', 

When  limpin'  an'  lamiter  doon  the  lang  glen 

Comes  a  slow  rider  f rae  Kennedy's  men ; 

Hails  the  auld  laird  wi'  blood-stain'd  han', 

"  Speak  up,  for  I'm  deif ! — What  ails  the  man?  " 

"  Lang  was  the  battle,  my  lord,  an'  sore, 

An'  Kennedys  warstled  as  never  before. 

But  oh  !   tae  yield  my  tale  o'  grief  : 

Young  Jock oor  Jock has  tint  his  life  " 

(Kennedy's  Jock,  oh  !    wae  is  me  ! 

Whan  will  I  sic  anither  see  ?  ) 
*'  Jock?     Whit  Jock?  "     '*  Young  Jock,  yer  son  ! 
His  fechtin's  by. — His  days  are  done  !  " 
"  Jock  here  !     Jock  there  ! — This  fule's  half-wittit. 
My  thoomb  for  Jock  ! — Is  the  ftoo  fiittit  f  " 

The  High  Street,  Edinburgh 

Hie  street,  laigh  street, 
Lang  street,  strait  street. 

Palace  at  the  t'ae  end. 
Castle  at  the  t'ither, 

Min'  yir  feet  at  eyther  end, 
Or  ye  may  get  a  dither ! 

Triste  Marie 

Hear  the  bells  ringin' 

To  usher  her  in, 
A'  the  folk  singin' 
Siccan  a  din  ! 
Singin'  to  Marie — triste  Marie — fair  Marie, 
Ringin'  in  Marie;   for  Fotheringay. 

Whae's  the  lang  callant 

That  strides  the  Hie  Street? 
He's  a  rare  gallant 

To  gar  maidens  greet — 
Greetin'  wi'  Marie — triste  Marie — true  Marie, 
Greetin'  for  Marie  an'  Fotheringay. 

Iron  heels  trampin' 

The  floors  aboon — 

Lassie,  they're  stampin' 

The  fiddler  doon  ! — 

Rulin'  Queen  Marie — triste  Marie — light  Marie, 

Sehoolin'  soft  Marie  for  Fotheringay. 

Wha's  the  bauld  lover 

Wi'  tongue  like  a  bell? 
Bodell  the  rover 
Gendered  in  Hell. 
Lovin'  wi'  Marie — triste  Marie — fule  Marie, 
Shovin'  rapt  Marie  to  Fotheringay. 

Heard  ye  the  thumier? 

Saw  ye  the  sicht? 
Whatna  scunner 

Shames  the  fair  licht ! 
Blamin'  pale  Marie — triste  Marie — mazed  Marie- 
Shamin'  their  Marie  to  Fotheringay. 

I've  heard  the  thunner 
And  seen  the  sicht — 
Up  wi'  the  banner, 
Knox  for  the  richt ! 
Teachin'  foul  Marie — triste  Marie — Hell's  Marie- 
Preachin'  to  Marie  black  Fotheringay. 

In  the  wan  stern-licht 

Torches  lowe  drumly 
Roon  the  red  guard-licht 
Traitors  watch  grimly. 
Hiein'  wi'  Marie — triste  Marie — bound  Marie — 
Hiein'  lost  Marie  to  Fotheringay. 

Open  the  castle  yett 
Lad  wi'  the  keys. 
Never  will  I  forget 
You  on  your  knees — 
Kneelin'  to  Marie — triste  Marie — Queen  Marie— 
Freein'  sweet  Marie  for  Fotheringay. 

Ower  on  the  Glesca  hills 
Hard  they  are  strivin', 
Broadsword  and  Scottish  bills 
Hackin'  an'  rivin' — 
Strivin'  for  Marie — triste  Marie — gay  Marie 
Drivin'  dear  Marie  to  Fotheringay. 

Bail  the  boat  ready 
The  Solway  shore 
Sail  our  Queen-Leddy 
The  Solway  ower — 
Sailin'  wi'  Marie — triste  Marie — lone  Marie — 
Sailin'  wi'  Marie  to  Fotheringay. 

Seek  ye  a  sister's  hand 

Basely  rejected  ? 
Here  in  strong  England 
Sleep  ye  protected — 
Welcomin'  Marie — triste  Marie — low  Marie — 
Welcomin'  Marie  to  Fotheringay. 

Cramoisie  gie  to  me, 

Under  the  hood, 
Red  goon  an'  petty  shoon 
Hides  a'  the  blood — 
Toll  for  slain  Marie — triste  Marie — clean  Marie- 
Toll  for  poor  Marie  at  Fotheringay. 

Fair  Janet 

Fair  Janet  sat  nursin'  her  wee  new-born, 
— Saft  the  win'  blaws  amang  the  trees, — 
Fair  Janet  sat  nursin'  her  wee  new-born, 
And  aye  she  lookit  and  gantit  forlorn, 
Nursin'  her  wean  i'  the  Hall  o'  Horn, 
I'  Cadyow  Hoose  sae  bonnie. 

Whan  will  my  trystit  Lord  won  hame  ? 
— Spier  at  the  win'  amang  the  trees — 
Whan  will  yer  feyther  deir  come  hame  ? 
Is  he  taigl't  or  poorly  that  thinks  nae  shame 
Tae  lea'  us  sae  lang  here  wantin'  a  name, 
I'  Cadyow  Hoose  sae  bonnie  ? 

Hamilton's  Lord's  in  Embro  toun, 
— Hark  til  the  win'  amang  the  trees — 
Hamilton's  Lord's  in  Embro  toun. 
Silk  are  his  hose  and  siller  his  shoon, 
Matchin'  a  swatch  for  a  Lady's  goun 
Though  Cadyow  Hoose  be  bonnie. 

He's  waddin'  the  King  his  sister  fair, 
— Snell  the  win'  blaws  amang  the  trees, — 
He's  waddin'  the  day  a  Princess  fair, 
Wi'  gowd  in  her  kist  an'  gowden  hair, 
Sae  het  his  love  he's  nane  tae  spare 
For  her  i'  Cadyow  bonnie. 

59 


Whatna  word  is  this  tae  bring? 
— Bitter  the  win'  amang  the  trees — 
Whatna  word  is  this  ye  bring, 
A  sooch  o'  a  lover  on  the  wing 
Whan  I  ettled  a  priest  an'  a  waddin'  ring 
Frae  Cadyow  Hoose  sae  bonnie? 

Fair  i'  the  sun  lies  Castlemilk 
— Saft  the  win'  blaws  the  simmer  trees — 
Fair  is  the  laird  o'  Castlemilk, 
He'se  coort  me  in  satin  an'  wed  me  in  silk, 
An'  mak'  me  Leddy  o'  a'  his  Ilk, 
An'  de'il  tak'  Cadyow  bonnie  ! 

She's  flung  the  bairnie  doon  on  the  flure, 
— An'  the  win'  is  sabbin'  amang  the  trees — 
She's  left  the  wee  thing  broken  there. 
An'  she's  aff  an'  awa'  ayont  the  muir, 
Tae  wed  a  prettier  man,  be  shure, 
Than  him  o'  Cadyow  bonnie. 

(It  is  the  tradition  that  the  first  Hamilton  of  Broomhill  was 
deserted  thus  early  by  his  mother.) 


The  Hawthorn  Tree 

Whaur  ha'e  ye  been  the  lee-lang  day  ? 
(Green  grows  the  leaf  on  the  hawthorn  tree) 
I've  travailt  a  sair  and  a  weary  way 
(And  red  as  blood  are  the  haws). 

Sma'  is  your  face,  and  great  your  e'en  ! 
(Green  grows  the  leaf  on  the  hawthorn  tree) 
A  laverock  startled  me  yestreen. 
(And  red  as  blood  are  the  haws). 

Oh  !    But  your  lips  are  wan  to  see  ! 
(White  is  the  flower  of  the  bonnie  hawthorn) 
Untimely  dule  has  made  me  wae. 
(And  red  as  blood  are  the  haws). 

Yestreen  I  saw  your  bonnie  doo  1 
(Rosy  is  the  flower  of  the  sweet  hawthorn) 
It's  long  since  I  kissed  his  fickle  mou'. 
(And  red  as  blood  are  the  haws). 

Ha'e  ye  preed  your  broth  or  grace  was  said  ? 
(Green  grows  the  leaf  on  the  hawthorn  tree) 
It's  bitter  I've  rued  and  dearly  I've  paid  ! 
(And  red  as  blood  are  the  haws). 

But  what's  in  till't  to  gar  ye  fear  ? 
(Green  grows  the  leaf  on  the  hawthorn  tree) 
Nought  but  the  weird  that  I  maun  bear. 
(And  red  as  blood  are  the  haws). 

You've  nought  but  to  pu'  the  growin'  fruit ! 
(A  worm's  at  the  leaf  of  the  hawthorn  tree) 
I've  tugged  at  the  stalk  but  it's  growin'  yet. 
(And  red  as  blood  are  the  haws). 

Seek  the  road  to  the  kirk  ore  lang  ! 
(Green  grows  the  leaf  on  the  hawthorn  tree) 
Soon  I'll  be  carried  and  then  I'll  gang 
(And  red  as  blood  are  the  haws). 

Rin  for  a  priest  in  cope  and  stole 
(Yellow  the  leaf  on  the  hawthorn  tree) 
To  shrive  a  stricken  lassie's  soul 
(And  red  as  blood  are  the  haws). 

And  bring  a  white  shroud  to  sweel  her  in, 
(Soft  fa's  the  leaf  frae  the  hawthorn  tree) 
Her  fair  white  body  that  tholed  the  sin. 
(And  red  as  blood  are  the  haws). 

The  Rant  of  Eleezabeth  Auchterlonie 

D'ye  ken  wee  Leezabeth  Auchterlonie, 

That  ca's  the  needle  and  shears? 
Weel,  the  Deil  got  hand  o'  her  gimp  and  bonnie, 

An'  he's  no'  yin  that  steers  ! 

When  she  fan'  hersel'  gruppit,  she  out  wi'  a  needle, 
Quo'  she  :    I  maun  darn  yer  auld  gear. 

An'  she  pykit  the  Deil  till  he  bawled  like  a  Beadle, 
But  yet  he  wadna  steer. 

Syne  the  shears  she  took  wi'  a  swing  like  a  hanger, 

An'  dang  in  his  hurdles  some  teers, 
Jag  whaur  ye  like,  roared  the  Deil  in  his  anger ; 

I'll  no'  be  the  yin  that  steers. 

But  that  lowsed  her  tongue  an'  she  gied  him  the  wyte 
Deavin'  the  Deevil  tae  tears,  [o't. 

She  ratit  an'  fly  tit  till  he  was  clean  d'itit 
An'  steered  him  wi'  stangs  in  his  ears  ! 

Then  here's  tae  wee  Leezabeth  Auchterlonie, 

Her  tongue  as  shairp  as  her  shears, 
When  next  that  she  gangs  wantin'  a  crony, 

I'll  whustle  an'  see  if  she  hears  ! 

